《次韵汉阳蔡守题阳关图》
宋代·夏倪

君不见季子敝尽黑貂裘，一生车辙环九州。使之负郭有二顷，未必肯相六国侯。

此郎亦复何为者，浪自出入不肯休。东风夹道罗供帐，倚马欲行那得上。

绿尊翠勺浩纵横，四坐哀歌互酬倡。阴云漠漠天四垂，行子多著短后衣。

金羁滴沥鸣翠弭，负屩蹶倒从卢儿。渔舟微茫出浦溆，远山无数迎修眉。

倾曦驮醉出关去，纵有离愁渠得知。长安春色浓如酒，乃向斯时别亲友。

可怜儿女浪苦辛，奔走功名逮华首。浊醪百榼胸崔嵬，暮色惨惨羁鸿哀。

羊肠鸟道天尺五，尔独胡为来此哉。水有蛟龙狞口眼，陆有兕虎潜岩隈。

嗟尔游子不顾返，富贵有时终自来。

作者简介：夏倪，字均父，约公元1122年前后在世，蕲州人，光庭公十二世孙。宣和中，自府曹左官祈阳监酒过涪台，爱其山水奇秀，作减字木兰花词。倪文辞富瞻，有远游堂集二卷，《文献通考》传于世。其诗派属江西诗派。尝以“天寒霜露繁，游子有所之”十字为韵作十首诗，为吕本中《宗派图》成员之一。卒于建炎元年，著作已散佚。有著名词《减字木兰花（宣和庚子登浯台作）》留世。